Menhir (grupu musicale)

Sos Menhir sunt unu grupu hip hop de Nùgoro cumpostu dae sas boghes de Momak (Marco Moro) e Kingaiè (Alessandro Gaia, connotu fintzas comente Kappa o K.L.), punteris beros e pròpios de su rap in Sardigna chi cantant in limba sarda e in italianu.

Nàschidu in su 1997 dae sa fusione de sos duos grupos istòricos de s'hip hop nugoresu: sos W.A.R. e sos S.M.P., ativos intre s'agabbu de sos annos ‘80 e sos primos annos ‘90, sos Menhir si sunt formados a s'incumintzu comente breakers, balladores de su b-boying, su ballu prus connotu cun su nùmene de breakdance. 

Sos primos esèmpios de custa espressione artìstica s'agatant dae su 1982, gràtzias a sos materiales fotogràficos e de sas pellìculas de sos archìvios de retzas televisivas locales.

In cussu perìodu sa Rai mandaiat in direta unu programma de su tìtulu S'Orecchiocchio, chi daiat ispàtziu a sos grupos italianos de breakdance. Una de custas puntadas est istada dedicada a s'iscena hip hop nugoresa, s'ùnica rasta de custu movimentu in cussu perìodu in s'ìsula.

Giai a curtzu a sa fine de sos annos otanta sos duos rappers ant incumintzadu a assentare sas primas istrofas in limba sarda, ispirados siat dae sos Mc americanos e siat dae sos poetas a bolu e dae sos tenores sardos.  

S'impreu de sa limba sarda est istadu pro issos siat una chistione de espressione personale siat de responsabilidade comente òmines e artistas, intesa durante sa creatzione de sos discos e sos cuntzertos in sos palcos.

In su 1990 Kingaiè at fundadu cun Dj Cris e àteros rappers sos W.A.R e Momak fundat sos S.M.P: ambos grupos ant prodùidu medas demotapes impreende comente bases breakbeadas pigadas dae viniles e istrumentales realizados cun mùsicos. In sa segunda metade de sos annos noranta sas duas ghias de custas esperièntzias artìsticas ant isseberadu de s'aunire pro dare bida a sos Menhir: gasi Kingaiè e Momak ant creadu in manera ufitziale sa banda in su 1997.

In su 1998, cun sas primas publicatziones de sos petzos “Abbarrattiche In Dommo” e “Ignoto fantasma” si faghent connòschere in s'iscena. Custas duas cantzones sunt insertadas in s'album Il nostro essere de Momak e dj Qez e produidu dae issos matessi.

Semper a curtzu a sa fine de sos annos noranta sos duos artistas, pro belle bator annos, si sunt tramudados a Torinu, in ue ant incumentzadu a collaborare cun sos personàgios de ispicu de sa realidade hip hop italiana che a Rawl mc e a sa crew Thc, proponende su sonu caraterìsticu issoro. In su 2002, gràtzias a una collaboratzione cun Dj Gruff, ant datu bida a unu progetu intituladu “Pecorino sardo”, prodùidu dae s'eticheta indipendente Puruchan (semper de Dj Gruff), in ue ant pigadu parte fintzas Josta, Pinzu, Tayone e Dj Skizo, arribende gasi a sos onores de s'iscena italiana, e divenende promotores in Sardigna de unu gènere musicale nou chi ligat sos sonos de sa traditzione sarda cun cussos modernos de s'hip hop, cantende semper in sardu. In su matessi annu sunt torrados in Sardigna e ant bintu sa de chimbe editziones de su fèstival de sa cantzone sarda cun su branu "Balla custu dillu". Dae inoghe a pustis s'imprenta locale sarda nd'at faeddadu meda, cunsagrende·los che a su grupu de riferimentu de su rap isolanu.

In su 2007 est essidu s'album Menhir, in suta de s'eticheta musicale S'ard music. A cust'album ant aderidu medas de sas mègius realidades musicales isolanas: sos tenores "Ànghelu Caria" de Nùgoro, su jazista Gavinu Murgia, Simone Pala e Federica Gallus. S'album at retzidu cunsensos in s'imprenta sarda e in cussa italiana. Sos testos de sos Menhir afrontant temàticas medas, chi pertocant mescamente a sos temas sotziales; su ritmu percussivu e imponente partzit sas rimas de sos duos Mc chi in carchi casu faghent fintzas acrobatzias lìricas a su lìmite de s'istrobeddalimba, su totu in armonia cun sos sonos chi incluint cussos ètnicos de su repertòriu sardu paris a sos de su funk, de su soul e, prus in generale, de sa black music.

Intre su 2013 e su 2014 su duetu est intradu in istùdiu e at traballadu a ritmos serrados a unos cantos branos pro sa publicatzione, a pustis de belle oto annos dae s'àteru, de s'album nou, “Abissi”, prodùidu dae sa Machete Empire Records e essidu in su freàrgiu de su 2015, e chi at tentu unu sutzessu mannu siat a livellu sardu siat italianu, resessende a intrare in sos primos bator postos de sa classìfica de iTunes pro sa setzione Hip Hop/Black music. Non sunt mancados mai sos branos in sardu, sinònimu de istima pro sa terra issoro. Dae su biu sas duas boghes las at acumpangiadas su talentu giòvanu Dj Kork e, in manera ocasionale, mùsicos chi s'ocupant de black music. A s'ispissu a sos ispetàculos issoro ant collaboradu fintzas breakers e writers, evidentziende in prenu su cuntzetu de cultura hip hop chi los at semper rapresentados.

 Discografia 

 1998 Il nostro essere
 2002 Pecorino sardo
 2007 Menhir
 2015 Abissi

 Riferimentos 

 Ligàmenes esternos 

 Situ ufitziale de sos Menhir 
 Pàgina de Facebook ufitziale de su grupu
 Contu de Twitter ufitziale de su grupu
Contu de Youtube ufitziale de sos grupu


 Situ cun sos testos de sas cantzones de sos Menhir

Categoria:Mùsica sarda
Categoria:Mùsica rap